बिहार में पटरी से उतरी ट्रेन, 8 घायल  
समस्तीपुर के निकट गुरुवार रात बरौनी-ग्वालियर मेल के सात डिब्बों के पटरी से उतर जाने के कारण एक चालक और सात यात्री घायल हो गए।
समस्तीपुर के निकट गुरुवार रात बरौनी-ग्वालियर मेल के सात डिब्बों के पटरी से उतर जाने के कारण एक चालक और सात यात्री घायल हो गए, जिसमें से दो की स्थिति गंभीर बनी हुई है।  पूर्व मध्य रेलवे के जनसंपर्क अधिकारी दिलीप कुमार ने बताया कि मोहम्मद राशिद अली और प्रमोद कुमार गंभीर रूप से घायल हो गए, जबकि गंगासागर एक्सप्रेस के चालक मनोहर राम, बनवारीलाल झा, नित्यानंद झा, मनोहर कुमार, योगेंद्र प्रसाद सिंह और मोनू को मामूली चोट आई हैं। सभी घायलों को समस्तीपुर में रेलवे अस्पताल में भर्ती कराया गया है।  समस्तीपुर के मंडल रेल प्रबंधक एसपी त्रिवेदी ने बताया कि बरौनी-ग्वालियर मेल के इंजन में आग लग जाने पर चालक ने आपातकालीन ब्रेक लगाया, लेकिन ट्रेन के पीछे के सात डिब्बे पटरी से उतर गए। उन्होंने बताया कि इनमें से एक डिब्बा दूसरी लाइन पर गंगासागर एक्सप्रेस के इंजन से जा टकराया।  उन्होंने बताया कि दोनों ही ट्रेनों में अधिक यात्री सवार नहीं थे और गंगासागर एक्सप्रेस धीमी गति से बढ़ रही थी। वहीं, प्रत्यक्षदर्शियों ने बताया कि इस दुर्घटना में कम से कम 13 लोग घायल हुए हैं, जो स्थानीय लोग हैं।  उन्होंने बताया कि दमकल विभाग जल्द ही मौके पर पहुंच गया और इंजन में लगी आग पर काबू पा लिया गया। यातायात व्यवस्था को सुचारू करने के लिए प्रयास जारी है।